text: Senior-fridage inddrages hos politiet
  24 september 2013 kl. 11.20
  Ledelsen i Syd- og Sønderjyllands Politi vil inddrage de såkaldte seniorfridage som gives til betjente, der er fyldt 62 år.
  Ordningen har været gældende siden 2002 - den giver ældre betjente en ekstra fridag om måneden. Men fra årsskiftet er det slut.
  Når nogen skal have fri ud over det normale, så skal de yngre kolleger løbe stærkere, forklarer stabschef Lene Roesen fra Syd- og Sønderjyllands Politi til JydskeVestkysten.
  Niels Hedeager, formand for Syd- og Sønderjyllands Politiforening, erkender, at der generelt er brug for mere bemanding, men ærgrer sig over, at politiledelsen har valgt at gøre det ved at fjerne et væsentligt personalegode.
  